Rygte: iPhone 18 Pro Max får større batteri

Selvom Apple angiveligt planlægger at lancere en foldbar iPhone med rekordstort batteri, ser det ud til, at den kommende topmodel i den klassiske formfaktor, iPhone 18 Pro Max, stadig vil løbe med titlen som batterikonge. Et nyt læk fra kilden “Digital Chat Station” – som har en del troværdighed fra tidligere læks – afslører dog, at vi skal forvente den mindste kapacitetsstigning i flere år.

Ifølge oplysningerne vil der igen være forskel på de modeller, der sælges i henholdsvis Kina/Europa og USA, hvilket skyldes pladsforbruget til fysiske SIM-kort.

Pladsmangel begrænser væksten

I USA, hvor Apple for længst er skiftet til udelukkende at bruge eSIM, forventes batterikapaciteten i iPhone 18 Pro Max at lande på mellem 5.100 og 5.200 mAh. Til sammenligning har den nuværende iPhone 17 Pro Max i USA en kapacitet på 5.088 mAh. Det svarer til en beskeden stigning på maksimalt 2,2%.

I Kina, hvor der stadig kræves plads til fysiske SIM-kort, forventes kapaciteten at ramme 5.000 mAh. Selvom det er en stigning fra de nuværende 4.823 mAh, understreger det, hvordan den fysiske indmad i telefonen dikterer de tekniske begrænsninger.

Processor-effektivitet bliver afgørende

En kapacitetsstigning på under 3% lyder måske ikke af meget, men batterilevetid handler om mere end bare milliampere-timer (mAh). Den virkelige forbedring i dagligdagen vil afhænge af den kommende A20-processor. Apple har i de seneste år formået at vride væsentligt flere timers brug ud af mindre stigninger ved at gøre chippen mere strømeffektiv.

Til sammenligning bød iPhone 17 Pro Max på en forbedring i kapacitet på 8,6%, mens iPhone 16 Pro Max steg med 5,9%. Hvis det nye læk holder stik, bliver iPhone 18 Pro Max altså den model med den mindste årlige opgradering af batteriets fysiske størrelse længe.

Kilden bag lækket påpeger desuden, at iPhone 18 Pro rent designmæssigt vil ligne sin forgænger meget, hvilket tyder på, at Apple fokuserer kræfterne på den indvendige optimering frem for ydre forandringer.

iPhone 18 serien ventes at blive lanceret på et event til september i Apples hovedkvarter i Cupertino – præcis som det har været tilfældet de seneste mange år.

Rygte: iPhone 18 Pro Max får større batteri